తెలంగాణలో మహిళా తహసీల్దార్ దారుణహత్య WATCH LIVE TV
జీఎస్టీ ఎగ్గొట్టేందుకు జీరో దందా
జీఎస్టీ అమలులోకి వచ్చిన తర్వాత ఆయా రాష్ట్ర ప్రభుత్వాలకు నష్టం వస్తే దానిని ఐదేళ్ల‌ వరకు తాము భరిస్తామని కేంద్రం ప్రకటించింది. కానీ తెలంగాణ రాష్ట్రం విషయంలో ఇది కొంత ఇబ్బందికరంగానే ఉంది
TNN | Updated:
Mar 24, 2018, 01:18PM IST
జీఎస్టీ(వస్తు, సేవల పన్ను) వ‌స్తే కేంద్రానికి వ‌చ్చే ప‌న్ను వ‌సూళ్లు పెర‌గొచ్చ‌ని అంచ‌నా వేశారు. అది ఎలాగో జ‌ర‌గ‌లేదు. మ‌రో వైపు జీఎస్టీ అమలులోకి వచ్చి తొమ్మిది నెలలు గడుస్తున్నా కేంద్రం ఇంతవరకు వే-బిల్లుల నోటిఫికేషన్‌ను విడుదల చేయలేదు. ఒక రాష్ట్రం నుంచి ఇంకో రాష్ట్రానికి సరుకులను తరలించాలంటే వే-బిల్లు తప్పనిసరి అనే నిబంధనను పక్కాగా అమలుచేయకపోవడం వల్ల నల్ల వ్యాపారులు చెలరేగిపోతున్నారు. దర్జాగా జీరో దందాకు తెగబడుతున్నారు. జీఎస్టీ వస్తే జీరోదందాకు చెక్ పడుతుందని అధికారులు, ప్ర‌జ‌లు భావించారు. కానీ, కేంద్ర ప్రభుత్వ నిర్లక్ష్యం కార‌ణంగా పరిస్థితి అందుకు భిన్నంగా మారింది. జీరో వ్యాపారులకు జీఎస్టీ ఒక వెసులుబాటుగా మారింది. ఫలితంగా రాష్ట్ర జీఎస్టీ రాబడికి గండి పడుతున్నది.
దాడుల్లో బయటపడ్డ దందా
తెలంగాణ రాష్ట్ర అధికారులు ఇటీవల వరుసగా జరిపిన దాడులలో భారీఎత్తున నల్లదందా బాగోతం బయటపడింది. ఒకవైపు రాష్ట్ర వాణిజ్యపన్నులశాఖ అధికారులు స్పెషల్‌డ్రైవ్‌లు, మహాచెక్‌లు, ఎన్‌ఫోర్స్‌మెంట్ ద్వారా జీరో దందాకు చెక్‌పెట్టడానికి ప్రయత్నిస్తున్నా కేంద్ర అధికారుల నుంచి ఏ మాత్రం సహకారం లభించడం లేదు. పైగా కేంద్రం వే-బిల్లులను ఇంకా జారీచేయకపోవడం వల్ల రాష్ట్రం అంతర్రాష్ట్ర సరుకులను ఏవిధంగా తనిఖీ చేస్తుందని వ్యాపారులు సవాల్ చేస్తున్నారు. కేంద్రం మాత్రం అమ్మ పెట్టదు, అడుక్కు తిననివ్వదు అన్న చందంలా వ్యవహరిస్తున్నది. దీంతో ఉక్కు, సిమెంట్,ఫ్లైవుడ్, టైల్స్, గ్రానైట్ వంటి సరుకులను వ్యాపారులు పెద్దఎత్తున అడ్డదారిలో తరలిస్తూ పన్నులకు ఎగనామం పెడుతున్నారు. అయినప్పటికీ రాష్ట్ర అధికారులు అతికష్టం మీద స్టేట్ జీఎస్టీ రాబడిని పెంచుతున్నారు. మరోవైపు రాష్ట్ర ఆధీనంలోని విలువ ఆధారిత పన్ను రాబడిని రికార్డు స్థాయిలో పెంచుకుని ముందుకు సాగుతున్నారు. వ్యాట్ రాబడిలో ఇప్పటికే 23 నుంచి 24 శాతం రాబడి చోటుచేసుకోగా కేంద్ర ప్రభు త్వ వైఖరి వల్ల జీఎస్టీ రాబడిలో 9 నుంచి 10 శాతం వృద్ధిరేటు చోటుచేసుకున్నది. గత సంవత్సరంతో పోలిస్తే ఈ ఏడాది మార్చి వరకు 21 శాతం వృద్ధిరేటు చోటుచేసుకుంది. కానీ, కేంద్ర ప్రభుత్వం సకాలంలో వే-బిల్లులు మంజూరు చేసినా, జీఎస్టీఎన్ నెట్‌వర్క్‌ను పటిష్ఠం చేసినా, కేంద్ర పరిధిలోని జీఎస్టీ అధికారులు సహకరించినా వృద్ధిరేటు మరింత పెరిగేది. రాష్ర్టానికి మరింత రాబడి పెరిగేది.
Recommended byColombia
పొరుగు రాష్ట్రాల నుంచి అడ్డదారిలో..
వ్యాపారులు ఒక రాష్ట్రం నుంచి మరో రాష్ట్రానికి సరుకులు తరలిస్తూ భారీఎత్తున పన్నును ఎగవేస్తున్నట్టు తెలంగాణ అధికారులు తరుచూ నిర్వహిస్తున్న ప్రత్యేక దాడులలో వెల్లడవుతున్నది. ఇటీవల తెలంగాణ రాష్ట్ర వాణిజ్యపన్నుల అధికారులు రాష్ట్ర వ్యాప్తంగా జరిపిన మహాచెక్‌లో పన్ను చెల్లించకుండా సరుకులను తరలిస్తున్న భారీ వాహనాలను పెద్ద సంఖ్యలో పట్టుకున్న విషయం తెలిసిందే. ఇతర రాష్ట్రాల నుంచి సరుకులను తీసుకువచ్చి ఇంటిగ్రేటెడ్ గూడ్స్ అండ్ సర్వీస్ టాక్స్(ఐజీఎస్టీ) చెల్లించకుండా పన్నులను ఎగవేస్తున్నట్లు అధికారుల విచారణలో తేలింది. వారి నుంచి తెలంగాణ వాణిజ్యపన్నుల అధికారులు కోటి రూపాయలకు పైగా ఎస్‌జీఎస్టీ పన్నును వసూలు చేశారు. రాష్ట్ర ప్రభుత్వ ముఖ్య కార్యదర్శి సోమేశ్‌కుమార్, వాణిజ్యపన్నుల శాఖ కమిషనర్ అనిల్‌కుమార్ ఆధ్వర్యంలో జరిగిన ప్రత్యేక దాడులు మంచి ఫలితాలను ఇచ్చాయి. మహాచెక్‌లతో ఈ అక్రమదందా బండారం బయటపడుతున్న తరుణంలో వ్యాపారులు కోర్టు నుంచి స్టే తెచ్చుకున్నారు. ఇప్పటివరకు ఐజీఎస్టీ కింద కేంద్ర ప్రభు త్వం వే-బిల్లులను జారీ చేయడం లేదని, అసలు కేంద్రం నుంచి నోటిఫికేషన్ రాకుండా తమను ఏవిధంగా కట్టడి చేస్తారని వారు ఎదురు ప్రశ్నిస్తున్నారు. ఇతర రాష్ట్రాల నుంచి వచ్చే సరుకులకు సం బంధించి వే-బిల్లులను అడిగే అధికారం రాష్ట్రానికి లేదని వ్యాపారులు కోర్టులో వాదించి స్టే తెచ్చుకున్నారు.
వస్తు, సేవల పన్ను
ఇతర రాష్ట్రాల నుంచి వచ్చే సరుకులు ఐజీఎస్టీ పరిధిలోకి వస్తాయి కాబట్టి రాష్ట్రాలకు సరుకులను సీజ్ చేసే అధికారం లేదని కోర్టు చెప్పింది. దీంతో మహాచెక్ తనిఖీలకు తెలంగాణ అధికారులు తాత్కాలికంగా తెరదించాల్సి వచ్చింది. ఇతర రాష్ట్రాల కంటే ఎక్కువ వృద్ధిరేటుతో అభివృద్ధి పథంలో దూసుకుపోతున్న తెలంగాణకు ఇది నష్టాన్నిక‌లిగిస్తున్న‌ది. వాస్తవానికి తెలంగాణ రాష్ట్రం మాత్రం ఆగస్టు 10నుంచే ఆన్‌లైన్‌లో వే-బిల్లులను జారీ చేస్తున్నది. మొదట డిసెంబర్ నుంచి పూర్తిస్థాయిలో వే-బిల్లులను జారీ చేస్తామని చెప్పిన కేంద్రం ఈ తర్వాత జీఎస్టీఎన్ నెట్‌వర్క్‌లో సమస్య అంటూ జనవరికి వాయిదా వేసింది. ఆ తర్వాత కూడా నెట్‌వర్క్‌ను సరిచేయలేక ఫిబ్రవరి అటు తర్వాత ఏప్రిల్‌కు వాయిదా వేసింది. ఏప్రిల్ నుంచి వే-బిల్లులు జారీ చేస్తామని చెబుతున్నా అది కూడా అనుమానమేనని, జీఎస్టీఎన్ నెట్‌వర్క్ ఇంకా సిద్ధం కాలేదని తెలుస్తున్నది. పోనీ జీరోదందాను అరికట్టడానికి కేంద్ర జీఎస్టీ అధికారులు ఎన్‌ఫోర్స్‌మెంట్ దాడులు చేస్తున్నారా? అంటే అదీ లేదు. రాష్ట్ర పరిధిలో వ్యాపారుల సరుకులను మన అధికారులు ఎప్పటికప్పుడు తనిఖీ చేస్తూ పన్నులను రాబడుతున్నారు.
రాష్ట్రానికి నష్టం
జీఎస్టీ అమలులోకి వచ్చిన తర్వాత ఆయా రాష్ట్ర ప్రభుత్వాలకు నష్టం వస్తే దానిని ఐదేళ్ల‌ వరకు తాము భరిస్తామని కేంద్రం ప్రకటించింది. కానీ తెలంగాణ రాష్ట్రం విషయంలో ఇది కొంత ఇబ్బందికరంగానే ఉంది. మిగతా రాష్ట్రాల‌కు ఇది అనుకూలం. అత్యధిక వృద్ధిరేటు ఉన్న రాష్ట్రాలలో తెలంగాణ అగ్రస్థానంలో ఉంది. తెలంగాణ రాష్ట్రం రాబడి ప్రతీ ఏడాది కనీస స్థాయిలో 18 నుంచి 22 శాతం వరకు పెరుగుతున్నది. ఒక్కోసారి అది 30 శాతం వరకు ఉంటుంది. తెలంగాణ వృద్ధిరేటుతో పోలిస్తే మిగతా రాష్ట్రాల వృద్ది రేటు తక్కువ. నిబంధనల ప్రకారం కేంద్రం 14 శాతం నష్టాన్ని భరిస్తే తెలంగాణ మిగతా రాబడిని కోల్పోవాల్సి ఉంటుంది. ఇప్పటికైనా కేంద్రం వే-బిల్లులపై నోటిఫికేషన్‌ను జారీచేయాలని, జీఎస్టీఎన్ నెట్‌వర్క్‌ను పటిష్ఠపరచాలని, పూర్తిస్థాయి ఎన్‌ఫోర్స్‌మెంట్‌ను చేపట్టాలని రాష్ట్ర ప్రభుత్వ ఉన్నతాధికారులు కేంద్రాన్ని కోరుతున్నారు.